Krejcir-saak: Name van beweerde moordkomplot-ondersoekbeamptes bekend gemaak | Maroela Media
Die drie verdagtes is Donderdag in hegtenis geneem nadat die polisie 'n wenk ontvang het, berig EWN. Volgens die uitsaaier is 'n man Donderdag omstreeks 12:00 by 'n restaurant in Sandton in hegtenis geneem en 'n man en 'n vrou is omstreeks 17:00 by die Road Lodge in Rivonia aangekeer.
Hulle het glo saamgesweer om die forensiese ondersoeker, Paul O'Sullivan, en kol. Nkosana "Killer" Ximba, van die polisie se misdaadintelligensie-eenheid, te vermoor. Lede van die taakspan wat Krejcir ondersoek was Donderdag by die Road Lodge.
Lt.genl. Solomon Makgale, 'n woordvoerder van die polisie, het gesê die moorde was veronderstel om Donderdag plaas te vind. Makgale sê die mans is onderskeidelik 32 en 33 jaar oud terwyl die vrou 23 jaar oud is. Hy sê die polisie het beslag gelê op verskeie vuurwapens waaronder 'n R5-aanvalsgeweer, twee 9mm-pistole en 'n blou lig. Makgale sê daar is ook beslag gelê op 'n BMW X6, 'n Nissan-paneelwa en 'n Toyota Fortuner. Die verdagtes word aangekla van sameswering om moord te pleeg, diefstal en die besit van 'n gesteelde voertuig.
Intussen het die Johannesburgse hooggeregshof Donderdag Krejcir se dringende aansoek vir heroorweging van die hand gewys nadat sy vorige aansoek om borgtog afgekeur is. Sy regspan sal na verwagting Vrydag by die appèlhof in Bloemfontein aansoek doen om verlof tot appèl oor dié uitspraak.